K O R R A L D U S

Haapsalu				31. mai 2024 nr 422

Detailplaneeringu algatamine
(Patriku, Herjava küla, Haapsalu linn)

Kinnistu registriosa numbriga 1990032, asukohaga Patriku, Herjava küla, Haapsalu linn omanik MR Maad ja Majad Osaühing (registrikood 10888423) esitas Haapsalu Linnavalitsusele taotluse, millega tehakse ettepanek Patriku kinnistul detailplaneeringu algatamiseks.

Planeeringuala suurus on 8,0 ha. Planeeringualal asub 75175 m² suurune Patriku kinnistu ning osa 
16108 Herjava-Võnnu tee kinnistust, kust tagatakse juurdepääs planeeritavale alale. Algatatava detailplaneeringu eesmärk on kinnistu jagamine kuni üheksateistkümneks elamumaa, üheks transpordimaa ning üheks tootmismaa krundiks. Kruntide arv, suurus ja sihtotstarve täpsustatakse detailplaneeringu koostamisel. 

Üksikelamud on kavandatud aastaringseks kasutamiseks. Patriku kinnistu planeeringu lahenduse eesmärgiks on tihendada ja kujundada Herjava küla nii, et see muutuks elanikule atraktiivseks elukohaks. Tegu on osaga suurest uuselamu piirkonnast, millel on potentsiaali tulevikus laieneda.

Planeeritavatele kruntidele määratakse ehitusõigus, arhitektuursed hoonestustingimused üksikelamute ja abihoonete püstitamiseks, kruntide teenindamiseks vajalike tehnovõrkude põhimõttelised asukohad, lahendatakse haljastuse- ja heakorrapõhimõtted ning liiklus- ja parkimiskorralduse määramine. Detailplaneeringu koostamisel analüüsitakse sotsiaalse ja tehnilise taristu ja avalikult kasutatavate puhke- ja rekreatsioonialade toimimist, selle arendamise võimalusi ning kohustust, eesmärgiga tagada terviklik elukeskkond.

Ridala valla üldplaneeringu kohaselt asub planeeringu algatamist taotletav maa reserveeritud väikeelamualal, millega kaasneb kõrghaljastuse maksimaalse säilitamise kohustus. Haapsalu Linnavalitsus toetab omaniku soovi pakkuda Haapsalu kuurortlinna lähialal täiendavalt elamukrunte juhul, kuid peab oluliseks detailplaneeringu koostamise käigus hinnata, et piirkonnas on tagatud elamisfunktsiooni toetav sotsiaalne ning tehniline taristu. Detailplaneeringu algataja, koostamise korraldaja ja kehtestaja on Haapsalu Linnavalitsus.

Käesoleva detailplaneeringu algatamisega ei kavandata tegevust, mis oleks olulise keskkonnamõjuga keskkonnamõju hindamise ja keskkonnajuhtimissüsteemi seaduse (edaspidi KeHJS) § 33 lg 1 p 3 mõistes ning mis kohustab koostama keskkonnamõju strateegilist (edaspidi KSH) hindamist. Detailplaneeringus planeeritav tegevus ei sisalda KeHJS § 6 lg 2 toodud tegevusvaldkonda (taristu ehitamine või kasutamine), mille puhul tuleb kaaluda keskkonnamõju strateegilise hindamise vajadust. Lähtudes eeltoodust puudub vajadus koostada KSH eelhindamist. 

Enne detailplaneeringu vastuvõtmist sõlmib linnavalitsus arendajaga notariaalse halduslepingu PlanS § 131 lõikes 1 nimetatud detailplaneeringukohaste ja planeeringulahenduse elluviimiseks otseselt vajalike ning sellega funktsionaalselt seotud rajatiste väljaehitamiseks.

Lähtudes Ridala Vallavolikogu 18.02.2010 otsusega nr 38 kehtestatud Ridala valla üldplaneeringust, Haapsalu Linnavolikogu  29.06.2023 otsusega nr 115 vastu võetud Haapsalu linna üldplaneeringust, juhindudes planeerimisseaduse § 128 lg 1, 5 – 8, kohaliku omavalitsuse korralduse seaduse § 30 lg 1 p 2, Haapsalu põhimääruse § 46 lg 1 p 2, Haapsalu Linnavolikogu 28.05.2021 otsusest nr 250 „Volituste andmine", keskkonnamõju hindamise ja keskkonnajuhtimissüsteemi seaduse § 6 lg 2, § 33 lg 2, 3 ning haldusmenetluse seadusest, Haapsalu Linnavalitsus

k o r r a l d a b :

1.	Algatada Haapsalu linnas Herjava külas asuva Patriku kinnistu ja lähiala detailplaneering (lisa 2). 
2.	Mitte algatada detailplaneeringule keskkonnamõju strateegilist hindamist.
3.	Kinnitada detailplaneeringu lähteseisukohad (lisa 1).
4.	Planeeringu koostamise korraldajaks määrata Haapsalu Linnavalitsuse maa- ja planeerimisosakond.
5.	Maa- ja planeeringuosakonnal avaldada teade detailplaneeringu algatamisest 14 päeva jooksul selle algatamisest arvates Ametlikes Teadaannetes ja detailplaneeringu koostamise korraldaja veebilehel ning informeerida Regionaal- ja Põllumajandusministeeriumi. Detailplaneeringu algatamisest teavitatakse 30 päeva jooksul algatamisest arvates maakonnalehes. Detailplaneeringu algatamisest teavitatakse planeerimisseaduse § 127 lõigetes 1 ja 2 nimetatud isikuid ja asutusi 30 päeva jooksul selle algatamisest arvates.
6.	Otsus jõustub teatavakstegemisest.
7.	Korraldust on õigus vaidlustada 30 päeva jooksul, arvates päevast, millal vaiet esitama õigustatud isik korraldusest teada sai või oleks pidanud teada saama, esitades vaide Haapsalu Linnavalitsusele haldusmenetluse seadusega vaidemenetlusele kehtestatud korras. Korralduse peale on kaebeõigusega isikul õigus esitada kaebus Tallinna Halduskohtule halduskohtumenetluse seadustiku §-s 46 sätestatud tähtaegadel ja halduskohtumenetluse seadustikus sätestatud korras.

/allkirjastatud digitaalselt/

Urmas Sukles								/allkirjastatud digitaalselt/
Linnapea			
			Erko Kalev
			Linnasekretär